杜若
作者：劉子寰
朝代：宋

paragraphs: 欽州五月土如炊，滿山杜若芳菲菲。
素英綠葉紛可喜，勁烈不避炎歊威。
採之盈掬薦蔬食，臧獲失笑庖人譏。
君不見屈平夕餐賦秋菊，魂兮無南盍來歸。
又不見坡公服食得枲耳，扣角自嘆從前非。
伊予假祿二千石，窮比二子猶庶幾。
餐花嚼蘂有真樂，一飽何必謀甘肥。
尚餘升合漬生蜜，從他薏苡生珠璣。